บริษัทจีน-ลาว-มาเลย์เฮโลเข้าตลาดหุ้นไทยปีนี้
หุ้นไทยแจ่ม บริษัทในจีน ลาว และมาเลเซีย สนใจแต่งตัวเข้าตามเกณฑ์โฮลดิงในปีนี้อื้อ
19 มี.ค. 2556

หุ้นไทยแจ่ม บริษัทในจีน ลาว และมาเลเซีย สนใจแต่งตัวเข้าตามเกณฑ์โฮลดิงในปีนี้อื้อ 
นายประเสริฐ ภัทรดิลก กรรมการผู้อำนวยการ บริษัท แอดไวเซอรี่ พลัส กล่าวในงานสัมมนา “การเข้าจดทะเบียนโดยรูปแบบ Holding Company ที่มีธุรกิจหลักในต่างประเทศ” ว่า ขณะนี้มีบริษัทต่างประเทศรวม 10 บริษัท สนใจจะเข้าตลาดหุ้นไทยตามเกณฑ์โฮลดิงคอมพานี แต่บริษัทสามารถรับลูกค้าได้ 23 บริษัท ซึ่งเป็นบริษัทในจีนและมาเลเซีย คาดว่าจะเข้าจดทะเบียนได้ในปีนี้ มีมูลค่าหลักทรัพย์ตามราคาตลาดรวมกันประมาณ 3 หมื่นล้านบาท 
นายประเสริฐ ตันตยาวิทย์ ผู้จัดการกลุ่มอุตสาหกรรม สายงานวาณิชธนกิจ ธนาคารไทยพาณิชย์ กล่าวเสริมว่า สาเหตุที่ทำให้บริษัทในต่างประเทศสนใจตลาดหุ้นไทย เนื่องจากมีอัตราราคาต่อกำไรสุทธิต่อหุ้น (พี/อี) ที่สูงแล้ว สภาพคล่องการซื้อขายยังอยู่ในระดับสูง ซึ่งจะเป็นหนึ่งในหลายปัจจัยเกื้อหนุนราคาหุ้นหลังจากเข้าซื้อขาย เช่นประเทศลาว แม้ว่าจะมีตลาดหุ้น แต่แทบไม่มีสภาพคล่องหลังการซื้อขาย ทำให้ราคาหุ้นไม่มีการเปลี่ยนแปลง 
“เรามีลูกค้าที่เป็นบริษัทในลาว 12 บริษัท ที่อยู่ในธุรกิจค้าปลีกและโทรคมนาคม ส่วนมาเลเซียมีทั้งธุรกิจที่ให้บริการงานด้านวิศวกรรมและชิ้นส่วน โดยรวมแล้วมีงานไอพีโอปีนี้ประมาณ 8 บริษัท หนึ่งในนั้นเป็นนกแอร์ด้วย มาร์เก็ตแคปรวมกันหลายหมื่นล้านบาท” นายประเสริฐ กล่าว
สำหรับกรณีทางการจะยกเว้นภาษีจากเงินปันผล ซึ่งเคยเป็นอุปสรรคให้ทางซีไอเอ็มบี มาเลเซีย ชะลอการจดทะเบียน 2 ตลาด (ดูโอลิสติง) กับตลาดหุ้นไทยนั้น นายประเสริฐ กล่าวว่า หากมีการยกเลิกจริง คงต้องดูนโยบายล่าสุดของทางกลุ่มซีไอเอ็มบีว่าเป็นอย่างไร 
นายประเสริฐ กล่าวว่า การเข้าตลาดหุ้นไทยไม่ได้มีแค่เรื่องภาษี เรื่องการบังคับใช้กฎหมายก็เป็นประเด็น และหากเป็นการเข้าจดทะเบียนโดยตรงนั้น ทางสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ยังไม่อนุญาต 
ด้านบริษัท อมตะ วีเอ็น และบริษัท ซีเค พาวเวอร์ (CKP) ยังคงเดินหน้าเข้าจดทะเบียนในรูปแบบของโฮลดิงคอมพานีในช่วงเดือน พ.ค.-มิ.ย.นี้ 
น.ส.สุภามาศ ตรีวิศวเวทย์ กรรมการผู้จัดการ บริษัท ซีเค พาวเวอร์ กล่าวว่า การเข้าจดทะเบียนในเวลาไล่เลี่ยกันคงจะไม่ดึงเม็ดเงินในการระดมทุนระหว่างกัน เพราะดำเนินธุรกิจแตกต่าง ขึ้นอยู่กับความชอบของผู้ลงทุนมากกว่า